《桂山诸洞歌》
宋代·赵夔

宜人之地少陵诗，阅玩前贤词意奇。
烂然五咏非虚语，们压坤意占一维。
青青四顾列群山，生自天工巧若{左金右孱}。
玲珑拔地耸层秀，峥嵘嵯峨星斗间。
其中有洞十二所，七星山下栖霞府。
日月华君显迹灵，遇者当时郑冠卿。
归到人间已三载，仙洞光阴时未改。
至今旧记传无穷，玄岩蟠蛰闻白龙。
一泓沈碧寒潭莹，水月圆明下翠峰。
枕城楼观环俯视，绿锁乔林春日媚。
秦碑柳记已难观，漓水南流泛渺漫。
庆林巽穴玄风出，华景高明隐丹室。
西意虚秀贯山腰，南华朝阳风景饶。
夕阳北牖通仙径，白雀嘉莲池渌净。
许多佳致卒难题，留与词人赓雅咏。

作者简介：赵夔，号漳川居士。高宗绍兴末南迁北归，常寓正悟寺，遍游桂林（《粤西金石略》卷八）。今录诗五首。